L'Ajuntament de Sagunt i la Universitat Jaume I organitzen la II Jornada d'Innovació UJI-Empreses
20 de novembre 2020

![](/media/elbhxbtc/65-jornada-transferencia-uji-15-_c.jpg)  
_Fotografia d'arxiu de la Jornada de Transferencia de l'UJI de 2019_

L'Ajuntament de Sagunt i la Universitat Jaume I han organitzat la II Jornada d'Innovació UJI-Empreses. Es tracta d'una trobada en línia coordinada per Espaitec i amb el finançament de l'Agència Valenciana de la Innovació (AVI), que tindrà lloc dimecres que ve 25 de novembre.

La jornada començarà des del Saló de Plens de l'Ajuntament de Sagunt, on es procedirà a la inauguració per part de l'alcalde de Sagunt, Darío Moreno, i del vicerector adjunt de Transferència, Innovació i Emprenedoria, David Cabedo; per a continuar després amb l'acte en format en línia.

Una vegada inaugurada, la jornada s'iniciarà amb la ponència ‘Cap a la transferència del coneixement. Finançament projectes d'I+D+i en col·laboració Empresa-Universitat’, a càrrec d'Ismael Rodrigo, director de l'Oficina de Cooperació en Recerca i desenvolupament Tecnològic (OCIT – UJI).

La jornada continuarà amb l'exposició d'un cas d'èxit, Ampere Energy-Virtual Power Plant, a càrrec d'Úrsula Pérez, Data Scientist en Ampere Energy, i Emilio Pérez, membre del grup d'investigació EEA (Electricitat, Electrònica i Automàtica) de la Universitat Jaume I.

La innovació i tecnologia són els instruments clau per a eixir de l'actual situació de crisi, per això, grups d'investigació de la Universitat Jaume I i professionals d'empreses de Sagunt i voltants, es reuniran en esta jornada amb l'objectiu de donar resposta als reptes en I+D+i i les opcions de col·laboració conjunta. El director d’Espaitec i gerent de la Fundació General de l'UJI, Juan Antonio Bertolín, farà una exposició sobre la metodologia a seguir en la realització de les trobades virtuals de networking i les reunions One to One entre grups d'investigació UJI i empreses prèviament programades, amb un nou format dissenyat per a adaptar-se a les circumstàncies sanitàries actuals.

La jornada s'emmarca dins del projecte Antenes de Transferència de Coneixement, dut a terme per la Fundació General de la Universitat Jaume I, responsable de la gestió d’Espaitec, Parc Científic i Tecnològic de l'UJI, i finançat per l'Agència Valenciana de la Innovació (AVI), a través del conveni d'Impuls de la Transferència de Coneixement i Tecnologia entre Universitat i Empresa i suport de l'Emprenedoria Innovadora signada amb els parcs científics de la Comunitat Valenciana.

​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-i-la-universitat-jaume-i-organitzen-la-ii-jornada-d-innovacio-uji-empreses/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-i-la-universitat-jaume-i-organitzen-la-ii-jornada-d-innovacio-uji-empreses/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-i-la-universitat-jaume-i-organitzen-la-ii-jornada-d-innovacio-uji-empreses/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-i-la-universitat-jaume-i-organitzen-la-ii-jornada-d-innovacio-uji-empreses/)